RÅDETS FÆLLES HOLDNING (EF) Nr. 47/98 fastlagt af Rådet den 24. juli 1998 med henblik på vedtagelse af Europa-Parlamentets og Rådets afgørelse nr. 98/. . ./EF om en Fællesskabsaktion vedrørende »Den Europæiske Kulturhovedstad« 2005-2019 (98/C 285/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 128,

under henvisning til forslag fra Kommissionen (1),

under henvisning til udtalelse fra Regionsudvalget (2),

i henhold til fremgangsmåden i traktatens artikel 189 B (3), og

ud fra følgende betragtninger:

(1) Europa har gennem hele historien været et område med en usædvanlig frodig og mangfoldig kunstnerisk aktivitet, og byerne har spillet en væsentlig rolle for de europæiske kulturers udvikling og udbredelse;

(2) Fællesskabet har ved traktatens artikel 128 kompetence på kulturområdet; alle Fællesskabets foranstaltninger på kulturområdet bør derfor bygge på dette retsgrundlag i overensstemmelse med de mål og midler, traktaten tillægger Fællesskabet;

(3) kulturministrene, forsamlet i Rådet, vedtog den 13. juni 1985 en resolution vedrørende det årlige arrangement »Europas Kulturby« (4), hvis hovedformål var at gøre særlige aspekter af kulturen i den pågældende by, det pågældende område eller land tilgængelige for det europæiske publikum; Fællesskabet har ydet finansiel støtte til dette arrangement;

(4) den undersøgelse, der er blevet foretaget af de resultater, som er blevet opnået med de europæiske kulturbyer, viser, at arrangementet har positive virkninger for så vidt angår medieomtale, kulturel udvikling, udvikling af turismen samt borgernes erkendelse af, hvor vigtigt det er, at deres by er blevet valgt;

(5) de positive virkninger har imidlertid ikke altid givet varige resultater efter afslutningen af selve projektet, og de offentlige beslutningstagere i de udpegede byer bør derfor gøres opmærksomme på, at det er nødvendigt at integrere kulturbyprojektet i en dynamisk proces på mellemlang sigt, uanset at det er dem, der træffer beslutning om indholdet af deres projekt;

(6) dette initiativ er vigtigt både for styrkelsen af den lokale og regionale identitet og for den europæiske integration;

(7) Europa-Parlamentet anmodede - i forbindelse med debatten forud for sin udtalelse af 7. april 1995 (5) om Kalejdoskop-programmet, indført ved afgørelse nr. 719/96/EF (6) - Kommissionen om at forelægge et særligt program for Den Europæiske Kulturby efter år 2000 med traktatens artikel 128 som retsgrundlag;

(8) »Kulturby«-arrangementet er så betydningsfuldt og væsentligt, at der bør indføres en rotationsordning for udpegelsen, som sikrer, at der udvælges en by i hver medlemsstat med jævne mellemrum; en forudsigelig, sammenhængende og gennemsigtig rotationsordning vil bedst kunne tilvejebringes ved en fælles beslutning, hvormed den rækkefølge, hvori medlemsstaterne er værter for arrangementet, bliver fastlagt;

(9) det er hensigtsmæssigt, at Rådet udpeger kulturhovedstæderne i betragtning af den store symbolske betydning, som udpegelsen tillægges i medlemsstaterne;

(10) et eventuelt fællesskabsinitiativ vedrørende Den Europæiske Kulturby skal opfylde de opstillede mål under anvendelse af de midler, der er omhandlet i traktaten;

(11) hidtil er Fællesskabets bidrag til Den Europæiske Kulturby og Den Europæiske Kulturmåned blevet ydet via Kalejdoskop-programmet, som udløber i 1998;

(12) Rådet anmodede ifølge traktatens artikel 152 i sin afgørelse af 22. september 1997 om fremtiden for en europæisk indsats på kulturområdet (7) Kommissionen om senest i maj 1998 at fremsætte forslag om iværksættelse og finansiering af et samlet kulturprogram, hvori der vil indgå et initiativ med titlen »Den Europæiske Kulturhovedstad«;

(13) Kommissionen har forelagt Europa-Parlamentet og Rådet en meddelelse om et første EF-rammeprogram til støtte for kulturen, der omfatter et forslag til afgørelse om indførelse af et fælles instrument til finansiering og planlægning af kulturelt samarbejde -

TRUFFET FØLGENDE AFGØRELSE:

Artikel 1

Der indføres en fællesskabsaktion med titlen »Den Europæiske Kulturhovedstad«. Formålet er at fremhæve de europæiske kulturers rigdom og mangfoldighed samt deres fælles træk og medvirke til at give de europæiske borgere større kendskab til hinanden.

Artikel 2

Hver medlemsstat kan efter tur, jf. bilag I, indstille en by til at blive udpeget som Europæisk Kulturhovedstad. Alle indstillinger meddeles Europa-Parlamentet, Rådet, Kommissionen og Regionsudvalget senest fire år før starten på det pågældende arrangement.

Med forbehold af mulige ændringer - efter fælles aftale mellem de berørte medlemsstater - af den kronologiske rækkefølge, der er fastlagt i bilag I, udpeger Rådet efter henstilling fra Kommissionen officielt den pågældende by som Europæisk Kulturhovedstad for det år, for hvilket den er blevet indstillet.

Artikel 3

Europæiske tredjelande kan deltage i denne aktion. Hvert af disse lande kan indstille en by til at blive udpeget som Europæisk Kulturhovedstad, idet de underretter Europa-Parlamentet, Rådet, Kommissionen og Regionsudvalget herom. Efter henstilling fra Kommissionen udpeger Rådet hvert år med enstemmighed officielt en af de indstillede byer til Europæisk Kulturhovedstad, idet det tager hensyn til, at der bør være en forberedelsestid på fire år.

Artikel 4

Hver udpeget by bør tilrettelægge et program med kulturarrangementer, der fremhæver byens egen kultur og kulturarv såvel som dens plads i den fælles kulturarv, og som involverer kulturarbejdere fra andre europæiske lande med henblik på at etablere et varigt samarbejde. I princippet skal dette program vare et år, men de udpegede byer kan undtagelsesvis vælge at lade programmet vare i et kortere tidsrum. Byerne kan vælge at involvere den omkringliggende region i deres program. Der bør være en sammenhæng mellem programmerne i de byer, der er udpeget samme år.

Artikel 5

For at opretholde aktionens kulturelle værdi:

- bør de udpegede byer under planlægningen af deres program i videst muligt omfang tage hensyn til fortegnelsen over planlægnings- og evalueringskriterierne i bilag II

- bør de udpegede byer mindst seks måneder inden arrangementets begyndelse underrette Europa-Parlamentet, Rådet og Regionsudvalget om hovedlinjerne i deres program

- bør Kommissionen under sin evaluering af hver bys program ligeledes tage hensyn til de i første led nævnte kriterier.

Kommissionen opretter et rådgivende panel, sammensat af personligheder, der er kendt i kulturelle kredse. To af medlemmerne af dette panel udpeges af Europa-Parlamentet, to af Rådet, to af Kommissionen og ét medlem udpeges af Regionsudvalget. Panelet bistår Kommissionen i forbindelse med gennemførelsen af denne afgørelse. Såfremt de berørte medlemsstater eller tredjelande anmoder herom, kan panelet rådgive dem med hensyn til valget af den by, der skal indstilles.

Artikel 6

Kommissionen udarbejder hvert år en evalueringsrapport om resultaterne af det foregående års arrangement, som også omfatter en analyse foretaget af arrangementets organisatorer. Rapporten forelægges for Europa-Parlamentet, Rådet og Regionsudvalget. Kommissionen kan desuden fremsætte alle de forslag til revision af denne afgørelse, som den måtte anse for nødvendige for at sikre, at denne aktion forløber smidigt.

Udfærdiget den . . .

På Europa-Parlamentets vegne

Formand

På Rådets vegne

Formand

(1) EFT C 362 af 28.11.1997, s. 12.

(2) EFT C 180 af 11.6.1998, s. 70.

(3) Europa-Parlamentets udtalelse af 30. april 1998 (EFT C 152 af 18.5.1998, s. 58), Rådets fælles holdning af 24. juli 1998 og Europa-Parlamentets afgørelse af . . . (endnu ikke offentliggjort i Tidende).

(4) EFT C 153 af 22.6.1985, s. 2.

(5) EFT C 109 af 1.5.1995, s. 281.

(6) Europa-Parlamentets og Rådets afgørelse nr. 719/96/EF af 29. marts 1996 om iværksættelse af et program til støtte for kunstneriske og kulturelle arrangementer med en europæisk dimension (Kalejdoskop) (EFT L 99 af 20.4.1996, s. 20).

(7) EFT C 305 af 7.10.1997, s. 1.

BILAG I

>TABELPOSITION>

BILAG II

FORTEGNELSE OVER PLANLÆGNINGS- OG EVALUERINGSKRITERIER

Mulige elementer i de udpegede byers programmer:

- præsentation af fælles kunstneriske strømninger, i hvis udvikling den pågældende by har spillet en særlig rolle

- tilrettelæggelse af kunst- og kulturarrangementer (musik, dans, teater, bildende kunst, film mv.) og forbedring af præsentationen og forvaltningen af kunst og kultur

- præsentation for den europæiske befolkning af personer og begivenheder, der har præget den pågældende bys historie og kultur

- tilrettelæggelse af særlige aktiviteter for at tilskynde til kunstnerisk og kulturel fornyelse og frembringelse af nye former for kulturel aktion og dialog

- tilrettelæggelse af initiativer til forbedring af adgangen og kendskabet til historiske bygninger og kulturgenstande samt kunst- og kulturarrangementer, som er særlig karakteristiske for den pågældende by

- gennemførelse af særlige kulturprojekter, der fremmer de unges adgang til kulturen

- gennemførelse af særlige kulturprojekter, der styrker den sociale samhørighed

- formidling af de planlagte arrangementer til en bredere offentlighed, bl.a. ved brug af multimedier og audiovisuelle medier og flersproget materiale

- bidrag til udvikling af den økonomiske aktivitet, herunder beskæftigelse og turisme

- udvikling af en helt ny type kulturturisme af høj kvalitet under hensyntagen til vigtigheden af at sikre en bæredygtig forvaltning af kulturarven og af at skabe overensstemmelse mellem de besøgendes og lokalbefolkningens ønsker

- tilrettelæggelse af projekter, der skal tilskynde til at skabe sammenhæng mellem arkitekturarv og nye byudviklingsstrategier

- fælles tilrettelæggelse af initiativer til fremme af dialogen mellem de forskellige kulturer i Europa og kulturer i resten af verden.

RÅDETS BEGRUNDELSE

I. INDLEDNING

1. Kommissionen forelagde den 31. oktober 1997 Rådet et forslag til Europa-Parlamentet og Rådets afgørelse om et initiativ til fordel for arrangementet »Den Europæiske Kulturby«.

2. Regionsudvalget afgav udtalelse den 13. marts 1998.

3. Europa-Parlamentet afgav udtalelse den 29. april 1998.

4. Kommissionen forelagde den 28. maj 1998 et ændret forslag.

5. Den 24. juli 1998 fastlagde Rådet sin fælles holdning i overensstemmelse med artikel 189 B i EF-traktaten.

II. FORSLAGETS FORMÅL

Forslaget vedrører iværksættelse på fællesskabsplan af et initiativ med henblik på at fremme det store årlige arrangement - »Den Europæiske Kulturby« - hvis sigte er at fremhæve de europæiske byers rige kulturelle mangfoldighed, deres fælles kulturarv og kulturskabelsens betydning.

1. Generelle bemærkninger

Rådet tilslutter sig i sin fælles holdning formålet med Kommissionens forslag, men har foretaget en række ændringer deri, som det har fundet ønskelige.

2. Særlige bemærkninger

2.1. Rådets ændringer i Kommissionens forslag

2.1.1. Referenceperioden i henhold til afgørelsen og ordningen for udpegelse af byer

Rådet skulle først tage stilling til spørgsmålet om valget af europæisk kulturby for 2001, for hvilket syv byer havde indgivet ansøgning (1), medens der var indgivet andre ansøgninger for årene 2002, 2003 og 2004 (2).

Stillet over for denne vanskelige situation har Rådet truffet to beslutninger. For det første har det ved en mellemstatslig afgørelse (truffet af repræsentanterne for medlemsstaternes regeringer, forsamlet i Rådet) udvalgt de europæiske kulturbyer for 2001-2004 (3).

Ved samme lejlighed blev ansøgerbyerne fra ikke-fællesskabslande opfordret til at arrangere en europæisk kulturmåned (4). Dermed var det muligt at løse det vanskelige problem, som ansøgninger fra tretten byer - hvoraf mange allerede havde gjort en stor forberedende indsats - for årene 2001-2004 frembyder, ved at fordele ti af disse byer på de fire år.

For det andet har Rådet med henblik på at undgå de vanskeligheder, som en ordning for udpegelse baseret på enstemmighed indebærer (vanskeligheder, der viste sig tydeligt allerede i 1995 i forbindelse med udpegelsen af europæiske kulturbyer for 2000, og som siden har gjort det umuligt at finde en løsning for 2001), udformet en ordning for udpegelse baseret på automatisk rotation mellem medlemsstaterne i overensstemmelse med Rådets afgørelse af 1. januar 1995 (om fastsættelse af rækkefølgen for udøvelse af formandshvervet for Rådet), hvorefter en anden medlemsstat i perioden fra 2005 til 2019 hvert år kan indstille en by.

Hermed ænder Rådet på den ene side referenceperioden for afgørelsen i forhold til Kommissionens forslag - hvorefter initiativet skulle iværksættes i 2002 - og erstatter på den anden side den foreslåede beslutningsprocedure med en neutral rotationsordning, som skal sikre, at de blindgyder og blokeringer, der skyldes kravet om enstemmighed, undgås. Efter denne ordning træffes beslutningen om Rådets formelle udpegelse af de foreslåede byer efter henstilling fra Kommissionens med simpelt flertal, efter at indstillingerne er blevet forelagt for Europa-Parlamentet, Rådet, Kommissionen og Regionsudvalget senest fire år inden arrangementets iværksættelse.

Endelig skal det bemærkes, at der efter fælles aftale mellem de pågældende medlemsstater kan ske ændringer i den kronologiske rækkefølge, og at et sådant bytte allerede er aftalt mellem Nederlandene og Grækenland.

2.1.2. Tredjelande

Bestemmelserne om europæiske tredjelandes deltagelse i arrangementet omfatter ikke de nærmere bestemmelser i artikel 4 i Kommissionens forslag (EØF-lande, CØEL, Cypern og europæiske tredjelande, med hvilke Fællesskabet har indgået samarbejdsaftaler, som indeholder en bestemmelse om kultur).

De europæiske tredjelande kan indstille en by til arrangementet og skal underrette Europa-Parlamentet, Rådet, Kommissionen og Regionsudvalget herom. Rådet, der træffer afgørelse med enstemmighed efter henstilling fra Kommissionen, udpeger officielt en af disse byer for hvert år, idet det tager hensyn til, at der bør være en forberedelsestid på fire år.

2.1.3. Antallet af udpegede byer pr. år

I henhold til de bestemmelser, som der er redegjort for ovenfor, har Rådet i sin fælles holdning fastsat, at to byer deltager i arrangementet pr. år (den ene fra en medlemsstat, den anden fra et europæisk tredjeland).

2.1.4. Arrangementets betegnelse

Rådet, der hermed tager gængs praksis i flere medlemsstater til efterretning, har ændret arrangementets betegnelse fra »europæisk kulturby« til »europæisk kulturhovedstad«.

2.1.5. Arrangementets varighed

For at imødekomme eventuelle ønsker fra en række byer har Rådet fastsat mulighed for at fravige arrangementets varighed, som i princippet skal være på et år, men som undtagelsesvis kan vare i et kortere tidsrum, hvis de udpegede byer foretrækker dette.

2.1.6. Mulighed for at involvere den region, hvori den udpegede by er beliggende

Rådet har fastsat, at de udpegede byer kan vælge at involvere den omkringliggende region i deres program.

2.1.7. Rådgivende panel

I henhold til Rådets fælles holdning skal Kommissionen oprette et rådgivende panel, sammensat af personligheder, der er kendt i kulturelle kredse, der skal bistå Kommissionen i forbindelse med gennemførelsen af afgørelsen. Det er endvidere fastsat, at såfremt de berørte medlemsstater eller europæiske tredjelande anmoder herom, kan panelet rådgive dem med hensyn til valget af den by, der skal indstilles. To medlemmer af panelet udpeges af Europa-Parlamentet, to af Rådet, to af Kommissionen og et af Regionsudvalget.

2.2. Europa-Parlamentets ændringsforslag

2.2.1. Ændringsforslag fra Europa-Parlamentet, som Kommissionen har godkendt

Kommissionen har ordret, delvis eller i en ændret udgave godkendt otte af de 14 ændringsforslag fra Europa-Parlamentet. Disse ændringsforslag er følgende: 1, 2, 3, 4, 5, 6, 9 og (delvis) 11.

2.2.2. Ændringsforslag fra Europa-Parlamentet, som Rådet har godkendt

Rådet har ordret, delvis eller indholdsmæssigt godkendt fire af de ændringsforslag, som Europa-Parlamentet har fremsat, og som Kommissionen har godkendt. Disse ændringsforslag er følgende: 1, 2, 3 og 6.

2.2.3. Ændringsforslag fra Europa-Parlamentet, som Rådet har forkastet

Ændringsforslag 4

Arrangementets indvirkning: betydningen for mellemstore byer

Rådet har ment, at det ville indebære en risiko for manglende klarhed udtrykkeligt at henvise til den betydning, som arrangementet kunne have for mellemstore byer, idet det hverken forekommer let eller er muligt entydigt at definere »mellemstore byer«.

Ændringsforslag 5, 11 (2. del) og 12 (1. del)

Kriterier, der skal opfyldes, for at projektet kan godkendes

Rådet har ikke godkendt ændringsforslag 5 og 11 (2. del), da det mener, at den fortegnelse over planlægnings- og evalueringskriterier, der findes i bilag II til den fælles holdning, stort set opfylder de krav, som Europa-Parlamentet har stillet i sine ændringsforslag.

Rådet har heller ikke godkendt ændringsforslag 12 (1. del), idet det har ment, at den løsning vedrørende europæiske tredjelande, der indgår i artikel 3 i den fælles holdning, uden at foregribe forpligtelser, som Fællesskabet allerede har indgået over for disse lande, giver landene bedre muligheder for deltagelse.

Ændringsforslag 7 og 14

Finansiering af arrangementet

Rådet har ment, at det er for tidligt på nogen måde at henvise til finansieringen af arrangementet i betragtning af, at sådan finansiering skal indgå som en integrerende del i EF-rammeprogrammet til støtte for kulturen, som Kommissionen netop har forelagt for Europa-Parlamentet og Rådet.

Ændringsforslag 8, 11 (1. del) og 12 (2. del)

Byernes forelæggelse af ansøgninger

Rådet finder, at de kompetente medlemsstaters støtte er en nødvendig forudsætning for, at arrangementet kan blive en succes, og har ønsket at undgå, at der indgives ansøgninger, som ikke har nogen chance for at blive imødekommet, og som derfor kan blive en kostbar affære for ansøgerbyerne og vil kunne føre til skuffelser.

Ændringsforslag 9 og 10

Procedure for udvælgelse af ansøgninger

Rådet har, således som der redegjort for i punkt 2.2.1., valgt en ordning baseret på automatisk rotation for at undgå de vanskeligheder, som udpegelse med enstemmighed indebærer. Det har dog i sin fælles holdning fastsat, at der skal oprettes et rådgivende panel, sammensat af syv medlemmer (to udpeget af Europa-Parlamentet, to af Rådet, to af Kommissionen og et af Regionsudvalget), som skal bistå Kommissionen i forbindelse med gennemførelsen af afgørelsen og de berørte medlemsstater og lande med hensyn til valget af den by, som de vil indstille.

Rådet har således ikke kunnet godkende Europa-Parlamentets ændringsforslag 9 og 10 vedrørende bestemmelse om den jury, der er omhandlet i Kommissionens forslag, og har heller ikke kunnet godkende de nærmere retningslinjer for valg af byer (enstemmighed plus procedure 189 B for hvert enkelt år), idet den fælles holdning ikke omhandler en jury og årlig udvælgelse, således som det er tilfældet med forslaget.

Ændringsforslag 13

Den Europæiske Kulturmåned

Rådet har ikke godkendt dette ændringsforslag. Rådet har ment, at der efter arrangementets mellemstatslige fase, hvor flere byer i europæiske tredjelande fik tildelt »Den Europæiske Kulturmåned«, som led i afgørelsen om et initiativ til fordel for arrangementet skulle være tale om samme form for projekt for alle deltageres vedkommende.

Rådet har dog i artikel 4 i sin fælles holdning fastsat, at de udpegede byer undtagelsesvis kan vælge en kortere programperiode end et år. Byerne vil således kunne tilrettelægge arrangementet på mere fleksibel vis.

(1) Det drejede sig om byerne Basel, Genua, Lille, Porto, Riga, Rotterdam og Valencia.

(2) Det drejede sig om byerne Brügge og Salamanca (2002), Graz, Granada og Skt. Petersborg (2003), Barcelona (2004).

(3) Dvs.: for 2001 - Rotterdam og Porto; for 2002 - Brügge og Salamanca; for 2003 - Graz; for 2004 - Genua og Lille.

(4) Riga og Basel i 2001 og Skt. Petersborg i 2003.